ועדת העלייה, הקליטה והתפוצות, כנסת 25, פרוטוקול מספר 88, 2023-08-09 00:00

עודד פורר: היום ה-9 באוגוסט 2023, כ"ב באב תשפ"ג

עודד פורר:  זה דיון מספר 16 בעניין מצב האולפנים ולימודי העברית, אני מבין שהדיון הזה יהיה בסימנים קצת יותר חיוביים

עודד פורר:  לקח לנו סדר גודל של 16-15 דיונים, זה דיון מספר 16, כדי להגיע לרגע שבו סוף-סוף יש הסכם שכר

עודד פורר:  רק נציין שזה לא פתר את כל הבעיות, זה פתר בעיה אחת נקודתית, משמעותית, שתאפשר היום לפתח את מסגרת האולפנים כראוי

עודד פורר:  אבל זה עוד לא פתר את כל בעיית לימודי העברית והתור של לימודי העברית

עודד פורר:  שרי, אני מסתכל עליך כי בסוף אני חושב זו המשימה המרכזית

עודד פורר:  זה אומר שמעתה ואילך גם מערך האולפנים יצטרך להתגייס כדי לתגבר ולפתוח כמה שיותר ולנסות לגייס

עודד פורר:  גם נושא הוואוצ'רים ואפשרויות הלימודים הנוספות לעולים – קריטי מאוד

עודד פורר:       זה דיון מעקב, הדיון לא ארוך רק שאני באמת רוצה להבין איפה אנחנו עומדים מבחינת ההסכם, לקבל איזשהו פירוט על ההסכם

עודד פורר:  אנחנו נמתין ששירה מאגף השכר תיכנס, בכל זאת ביליתם פה כמה וכמה דיונים

עודד פורר:  ולכן, אפתח דווקא בחלק השני וזה הוואוצ'רים, סוגיית הוואוצ'רים

עודד פורר:  אשמח לקבל עדכון ממשרד הקליטה ואחר כך ממשרד האוצר, היכן הדברים עומדים

שי פירון: בוקר טוב, אכן ישיבה של נחת סוף-סוף

שי פירון:  משרד העלייה והקליטה והעומד בראשו, השר אופיר סופר, מברכים על ההסכם

שי פירון:  בעצם, האולפנים הם ליבת המענה, אנחנו רואים באולפנים את ליבת המענה הממשלתי ללימודי העברית ושמנו לנו כיעד במשרד להעצים אותם

שי פירון:  בסופו של דבר זה מה שמחבר את העולים לחברה הישראלית

שי פירון:  מהיום הראשון לתפקיד השר שם את הנושא כיעד ולחץ שהדברים יקרו

שי פירון:  כפי שאמרת, השבוע נחתם הסכם ביחד עם משרד האוצר, משרד החינוך ויפה בן דוד, ואנחנו מברכים על כך

שי פירון:       האירוע של לימודי העברית הוא חלק ממניפה רחבה של מענים נוספים, ביניהם שוברי האולפן שתכף אתייחס אליהם, עבור העולים

שי פירון:  אנחנו עמלים ששאר המענים הנוספים יצאו לפועל כחלק מהמענה הכולל, המיטבי, עבור העולים

שי פירון:      באשר לשוברי האולפן, המשרד באמת הפך כל אבן וממקורותיו הוא נתן עוד תקציב נוסף

עודד פורר: בדיון האחרון דיברתם על כ-540 - - -     

שי פירון: אני כבר מתייחסת

שי פירון:  הוא נתן ממקורותיו עוד כ-3

שי פירון: 5 מיליון שקלים

שי פירון:  היום אין בעיה – דניאל יודע שזה  לא - - -     

עודד פורר: מה זאת אומרת היום אין בעיה? אין מישהו שמבקש שובר ולא מקבל?     

שי פירון: כן, היום אין מי שמבקש

שי פירון:  קודם כול, לפי התהליך אתה נכנס לרשימת המתנה עד שאתה מביא שוברים

שי פירון:  מה-1 בינואר עד היום, כבר לומדים כ-6,000 עולים במסלול הזה

עודד פורר: יש מישהו שסיים אולפן ואומרים לו: אתה לא יכול לקבל שובר, כי השובר ניתן קודם למישהו שלא למד באולפן?     

שי פירון: לא, לא

עודד פורר: אין דבר כזה

שי פירון: לא, לא, אנחנו מקבלים את כולם

שי פירון:  שוב, זה נכון להיום, לטווח המאוד - - -     

עודד פורר: כמה זמן עוד נשאר לכם, מבחינת התקציב, לחלק שוברים?     

שי פירון: לא הרבה זמן, אבל אנחנו קיבלנו הבטחה מדניאל

עודד פורר: הינה, נשמע את דניאל

שי פירון: ברשותך, אני רק רוצה לומר עוד משהו אחד

שי פירון:  בעצם, שני דברים

שי פירון:  ביום שני אנחנו מקיימים כנס עם כל הספקים שלנו – של שוברי האולפן – לעשות סיעור מוחות, לראות איך אפשר לשמוע גם את דעתם, את הבעיות שעולות במסגרת ה - - -     

עודד פורר: אגב, אמרתי למישהו מהספקים שלכם: כן, היה דיון שעשיתם אז – במעלה החמישה זה היה? – הוא לא ידע על זה בכלל, הוא לא הכיר את זה

שי פירון: עשינו דיון נפרד לאנשים הרלוונטיים בממשלה ובמגזר השלישי

עודד פורר: זה היה דיון פנים ממשלתי?     

שי פירון: גם מגזר ממשלתי

שי פירון:  אבל העדפנו, מכל מיני סיבות, לייחד

עודד פורר: הבנתי     

שי פירון: וזה בדיוק הכנס שאנחנו עושים עכשיו

שי פירון:  בנוסף, אנחנו באמת עובדים ומתקדמים יפה מאוד בשלל המענים, שזה: קמפוס IL, ערוץ בטלגרם להתיידדות עם ה - - -      

עודד פורר: כמה אתם מתקדמים עם הסוכנות?     

שי פירון: זה כבר בתוך הצינור

שי פירון:  אתה יודע שיצאה הנחיה חדשה למיזמים משותפים, שהיא הנחיה מאתגרת

שי פירון:  אנחנו בתוך הצינור של התהליך, אנחנו עושים הכול כדי שזה יהיה כמה שיותר מהר

עודד פורר: מה ההנחיה החדשה? אני לא מכיר את ההנחיה החדשה, זה המקום לפרט אותה, נשמע עליה

שי פירון: היא לא נמצאת כאן מולי, אבל היא עושה את התהליך מעט יותר מאתגר

שי פירון:  אנחנו עושים את הכול כדי ש - - -     

שי פירון: מתי לדעתכם האולפן הזה יהיה באוויר?     

שי פירון: As soon as possible, כולנו רוצים את זה

עודד פורר: הערכת זמן

שי פירון: עודד, אנחנו על זה, אתה יודע

עודד פורר: אני יודע, אבל את יודעת שאני אוהב לשמוע גם מועדים

שי פירון: אנחנו באמת משתדלים הכי מהר שאפשר

שי פירון:  כל מיזם משותף גם עולה למערכת ה"מנוף" הממשלתית, עם שלושת השבועות שלו

שי פירון:  אני מקווה שכמה שיותר מהר

עודד פורר: הסוכנות היהודית, כמה זמן להערכתכם? מבחינת המוכנות הלוגיסטית

שי פירון: רק אגיד עוד משהו, בינתיים אנחנו ממשיכים לבחון את כל התלמידים שלא לומדים דרכנו

עודד פורר: להוציא להם מבחן כדי שיהיה להם את ה - - -     

שי פירון: בדיוק

רינה זסלבסקי: שלום לכולם, אני רינה זסלבסקי

רינה זסלבסקי:  לנו אין הערכה כי אנחנו לא יודעים כמה זמן זה לוקח

עודד פורר: מרגע שתקבלו מהם אישור – כמה זמן, לוגיסטית, ייקח לכם להרים את האירוע הזה? אם אני לא טועה, זה גיוס מורים וכולי

רינה זסלבסקי: כן, בדיוק, גיוס מורים והכשרתם

רינה זסלבסקי:  אנחנו עושים כרגע את כל מה שניתן לעשות בלי לקחת התחייבויות כספיות, אנחנו בהיערכות לזה

עודד פורר: נניח שתקבלו את האישור מחר, כמה זמן ייקח לכם לפתוח אולפן?     

רינה זסלבסקי: אני מניחה שאנחנו נתחיל לעשות את זה בהדרגה

רינה זסלבסקי:  זאת אומרת, אנחנו לא נפתח בבת אחת את הכול - -     

שי פירון: כ-500

רינה זסלבסקי: - - את כל ה-500

רינה זסלבסקי:  לא נוכל לאמץ ישר את כל התלמידים, אבל נתחיל לפתוח מייד

עודד פורר: דניאל, מה מצבנו? אגף תקציבים, משרד האוצר

דניאל בלנגה: אני דניאל בלנגה, מאגף תקציבים

דניאל בלנגה:  כאמור, אנחנו עובדים במרץ על הפנייה, אני מקווה מאוד שבתוך כמה ימים נוכל להגיש אותה לכנסת

דניאל בלנגה:  אגיד גם שעבדנו מול המשרד כדי לראות האם יש דברים שאנחנו אולי יכולים לפצל ולעשות את הפנייה מאוחר יותר, כדי להריץ את הדברים החשובים

דניאל בלנגה:  יש את השוברים אבל יש גם דברים אחרים

דניאל בלנגה:  כמובן שנעדכן את הוועדה ברגע שהפנייה תוגש

עודד פורר: אני רוצה לעבור לאיזשהו עדכון על הסכם השכר

עודד פורר:  נשמע את אגף השכר, אחר כך את משרד החינוך ואחר כך, אם יש פה מורות אולפנים שתרצינה להתייחס

עודד פורר:  בבקשה

שירה גרוס: שלום לכולם

שירה גרוס:  השבוע נחתם עם הסתדרות המורים, בשעה טובה, הסכם השכר לגבי האולפנים

שירה גרוס:  זה הסכם שאנחנו באמת גאים בו

שירה גרוס:  בעיקרו, הוא מחיל את תנאי השכר וההעסקה של "אופק חדש" על מורי האולפנים, בכל מיני ההתאמות קונקרטיות

שירה גרוס:  למשל, מורים יוכלו להחליף בהסכמתם חלק מהשעות – מה שנקרא: שעות שהייה – בשעות פרונטליות נוספות, אם יהיה צורך לתגבר בתקופה מסוימת את השיעורים באולפן

עודד פורר: תהיה יותר גמישות

שירה גרוס: תהיה יותר גמישות

שירה גרוס:  עוד נושא שהבאנו בו גמישות הוא שאפשר יהיה במידת הצורך – כלומר, במקרים חריגים – לנייד עובדים מאולפן לאולפן, להעביר אותם באופן נרחב יותר מכפי שאפשר היה עד היום

שירה גרוס:  יש תגמול מיוחד למי שילמד באולפני ערב, בערך שעה של 25% נוספים

עודד פורר: יפה, הצלחתם

עודד פורר:  כמה זה עולה?     

שירה גרוס: אני מעדיפה לא לנקוב במספר אבל זה כמה עשרות מיליונים

עודד פורר: מה המסגרת התקציבית? אין לכם חישוב על המסגרת התקציבית?     

שירה גרוס: כמה עשרות מיליונים

עודד פורר: מעוז, בבקשה

מעוז ביגון: שלום וברכה, אני מעוז ביגון ממשרד החינוך

מעוז ביגון:  קודם כול, כמובן שאנחנו מברכים על ההסכם

מעוז ביגון:  אנחנו אחרי מאמצים רבים של שנים אפשר לומר –  מתוכם לפחות שנתיים וחצי שאני בתפקיד – שזה לא ירד מסדר היום

מעוז ביגון:  תודה לכל השותפים שלנו למאמץ הזה

מעוז ביגון:  זה לא משהו נוסף, כמו שאנחנו יודעים זה משהו קריטי

מעוז ביגון:  אפשר להגיד תודה גם ליושב-ראש הוועדה ולחבריה, שלא הרפו מהעניין

מעוז ביגון:  כמות הדיונים שקיימו פה, אני חושב שזה – איך אומרים – תקדים מעניין כשרוצים לקדם משהו ולסגור אותו, בסופו של דבר זה לא להרפות

מעוז ביגון:  בסוף זה הגיע לכדי חתימה

מעוז ביגון:       אם מסתכלים על סרגל הזמן, היינו במינוס ועכשיו אנחנו בנקודת האפס

מעוז ביגון:  עכשיו אנחנו נערכים

מעוז ביגון:  קודם כול, ללמוד את ההסכם, להטמיע אותו

מעוז ביגון:  זה תהליך שגם הוא מורכב כשלעצמו, לגייס את המורים שאנחנו עדיין בחוסר לגביהם

עודד פורר: כמה חסרים לכם?     

מעוז ביגון: היום כ-40

עודד פורר: כ-40, בשביל להגיע למַצָּבָה שהייתם

מעוז ביגון: לא, לא

מעוז ביגון:  אני אומר 40 - - -             

עודד פורר: יש בתוך ההסכם אפשרות לגיוס כדי לפתוח אולפנים נוספים אד-הוק? אנחנו יודעים שאנחנו נמצאים כרגע באיזשהו גל שכנראה לא יישאר במספרים האלה, להערכתנו תוך כשנה-שנתיים

עודד פורר:  אתה גם תצטרך לעבוד באיזושהי צורה - - -     

מעוז ביגון: אקורדיון

עודד פורר: אקורדיון

עודד פורר:  יש לזה מענה בהסכם?     

מעוז ביגון: כן

מעוז ביגון:  בהסכם באמת כתוב – בפירוש לגבי הגמישות שישנה – מה שהיא אמרה: גם אולפני ערב, גם אפשרות להמיר שעות פרונטאליות לשעות - - -     

עודד פורר: לשעות נוספות

מעוז ביגון: לשעות נוספות וכולי

מעוז ביגון:  יש את זה בתוך ההסכם עצמו

מעוז ביגון:  כמו שאמרתי, אנחנו לומדים אותו ונטמיע אותו, בעזרת השם, במהרה

עודד פורר: מה לגבי התקצוב של המתקנים? הוא לא בתוך ההסכם

מעוז ביגון: אסביר את האתגרים שנותרו בפנינו, אחרי שעסקנו בסוגיה המרכזית

מעוז ביגון:  ההיבטים הפיזיים של האולפן נקבעו לפני 11 שנה

עודד פורר: אנחנו מכירים

עודד פורר:  אני שואל איפה זה עומד, לא צריך להסביר עוד פעם

מעוז ביגון: 500 שקלים

מעוז ביגון:  בדבר הזה לא הייתה התקדמות בשני היבטים, גם בשיטת ההפעלה – זאת אומרת, מי אחראי על הדבר הזה? מי נותן את השירות ומי מקבל את השירות? היום זה עושה איזשהו סיבוב - -     

עודד פורר: איפה אתם עומדים בעניין הזה?     

מעוז ביגון: - - וגם בהיבט התקציבי

מעוז ביגון:  כשאנחנו אומדים את העלות, באומדן, בכ-1,000 שקלים לעולה, למסגרת

עודד פורר: אני מכיר, אנחנו כבר מכירים את כל הבעיה הזו

עודד פורר:  השאלה היא: האם אתם נמצאים באיזשהו תהליך באירוע הזה?     

מעוז ביגון: התהליך הוא, שיש הסכמה עקרונית של משרד החינוך לקחת אחריות על האירוע הזה ובתנאי שיתוקצב כראוי

מעוז ביגון:  זאת אומרת, תהיה פנייה - - -     

עודד פורר: ואיפה משרד הקליטה בעניין?     

מעוז ביגון: משרד הקליטה איתנו יד ביד

עודד פורר: ואיפה משרד האוצר בעניין? אגף תקציבים מוריד את הראש, שלא - - -     

מעוז ביגון: בדיונים שעשינו עם הרפרנטים של משרד האוצר, נאמר שבהיבטים תקציביים הם לא שותפים לדיון

מעוז ביגון:  זאת אומרת, הם לא היו חלק מהעניין הזה

מעוז ביגון:  אבל זה יגיע, כי זה הדבר הבא בתור

עודד פורר: אני מבקש שתקיימו דיון על זה, כי זה יהיה הדיון הבא שאנחנו נעשה

מעוז ביגון: היה דיון אצל המנכ"לים, בהשתתפות המנכ"ליות דאז, אבל יצטרכו להתקדם עם זה כי זה המצב

עודד פורר: לסיכום

מעוז ביגון: לסיכום, אומר שהתקדמנו הרבה בנושא של איכות ההוראה, בלימוד ההיברידי והאינטראקטיבי, עם תקציבים מאוד משמעותיים

מעוז ביגון:  אנחנו נראה את הפירות של זה כבר בשנת הלימודים הקרובה, זה  משמעותי מאוד

מעוז ביגון:  רק אגיד במאמר מוסגר, לאחר ההסכם פורסמה איזושהי כתבה על הנושא ושורבב שם הנושא של איכות ההוראה, על ידי עמותה כזאת או אחרת, לא משנה כרגע

מעוז ביגון:  איכות ההוראה אצלנו היא ברמה מאוד מאוד גבוהה, יעידו על זה העולים החדשים בעצמם

מעוז ביגון:  בכל דבר יש במה להשתפר

עודד פורר: ברור

מעוז ביגון: בכל דבר יש מה להשתפר ואנחנו עושים את זה

מעוז ביגון:  אבל באופן יחסי, אפילו למערכת הכללית של בתי הספר היסודיים והעל יסודיים, אני מוכרח לומר שרמת המורים אצלנו היא מאוד מאוד גבוהה ואיכותית

עודד פורר: תודה רבה

עודד פורר:  מאיר אסרף מהסתדרות המורים נמצא איתנו בזום

עמי אסף: אדוני, אני רוצה להודות לך על רשות הדיבור וגם על האופן שבו אנחנו מתקשרים עכשיו בזום

עמי אסף:  אני נמצא במשא ומתן מקביל ורציתי להודות לך, זה לא מובן מאליו

עמי אסף:  אני רוצה בראש ובראשונה לאשר את דברי נציגת משרד האוצר ודברי נציג משרד החינוך, אכן נחתם הסכם קיבוצי חדש בעניין מורות האולפנים ללימוד עברית

עמי אסף:  זה הסכם שמהווה בשורה

עמי אסף:  זו לא רק בשורה מבחינת שכר העבודה, אלא בעיקר בשורה מבחינת ההצעדה של המערך הזה ממצב של עולם ישן אל עבר "אופק חדש", בהתאמות הנדרשות

עמי אסף:  הדבר הזה היה מתבקש ולדעתי, הוא נעשה בקצב מאוד מאוד מהיר

עמי אסף:  הקצב שבו מנהלים משא ומתן קיבוצי לוקח זמן, גם כדי לסגור מסגרת תקציבית וגם כדי לבצע לאחר מכן את אותן ההתאמות שדיברתי עליהן

עמי אסף:       המסרים שאנחנו מקבלים ממורות האולפנים ללימוד עברית – הן מביעות תמיכה רבה במהלך הזה

עמי אסף:  ומבחינה ארגונית, ניהלה את זה הסתדרות המורים בהובלתה של יפה בן דויד

עמי אסף:  יפה עצמה נכנסה לחדר המשא ומתן וניהלה אותו אישית, כי הנושא הזה הוא מאוד מאוד חשוב

עמי אסף:  זו קבוצה שגם שר האוצר לשעבר הבטיח לתת להם יותר וגם הסתדרות המורים דרשה עבורם יותר, ואנחנו עכשיו מממשים את הדבר הזה

עמי אסף:       אחת הנקודות שחשוב לי לציין

עמי אסף:  שמעתי קודם את נושא ההעסקה העקיפה, העסקה באמצעות אולפנים וואוצ'רים

עמי אסף:  גם בדיונים הקודמים הבנתי שמדובר בפתרון שהוא פתרון משלים, נוסף

עמי אסף:  עכשיו, אחרי שיש הסכם קיבוצי חדש, אני חושב שהגיעה העת להתעצם, לקלוט מורות חדשות להעסקה ישירה באולפנים ללימוד עברית

עמי אסף:  גם הגמישות שהוענקה ומאפשרת למורות לבחור לעבוד בשעות גמישות יותר וכולי, גם כדי להעניק שירות טוב יותר לעולים, מאפשרת את ההסטה של התקציבים מוואוצ'רים לעבר העסקה באמצעות משרד החינוך

עמי אסף:  תודה רבה

עודד פורר: תודה רבה

עודד פורר:  יש פה מורה מהאולפן?     

שלומית אבינח: יפעת הבר, מרחובות

עודד פורר: בבקשה, יפעת

יפעת הבר: שמי יפעת הבר, אני מורה באולפן רחובות של משרד החינוך

יפעת הבר:  כמו שדובר פה רבות, אנחנו חווים משבר גדול מאוד

יפעת הבר:  חווינו משבר גדול מאוד באולפנים בעקבות גל העלייה

יפעת הבר:       קודם כול, רחובות

יפעת הבר:  אנחנו מחצית מהוועדה פה, כבוד לרחובות

עודד פורר: מתארחים אצלנו כאן עולים חדשים מהאולפן ברחובות, ברוכים הבאים לכנסת

יפעת הבר: ומחלקת הקליטה הנפלאה שלנו

עודד פורר: מחלקת הקליטה של העירייה

יפעת הבר: בעקבות המשבר כוחות רבים חברו אלינו וסייעו לנו

יפעת הבר:  הבנו שאנחנו חלק ממשהו מאוד מאוד גדול ועוצמתי שהרבה אנשים רוצים לשמר ולטפח אותו, וזה חימם לנו את הלב

יפעת הבר:  ועכשיו, עם חתימת ההסכם, נוכל באמת לגייס מורים, משרד החינוך יוכל לגייס אלינו מורים

יפעת הבר:  תוקנה האפליה הזו וזה משמח מאוד

יפעת הבר:  כמובן – כמו שמעוז אמר – זה בטח לא יקרה בשבוע או בחודש, זה ייקח זמן

יפעת הבר:  אבל נחושים לעשות את זה

יפעת הבר:       חשוב לי להודות: לכל המורות והמורים בסקטור שלנו – שהאמינו בעצמם ובחשיבות שלהם ושיתפו פעולה עם המאבק שלנו; למובילי המאבק מתחילתו – על הנחישות וההתמדה ואומץ הלב שלהם; לתלמידות ולתלמידים שלנו, יש פה תלמידים שלי – שתמכו בנו וקיבלו בהבנה את כל המהלכים שלנו; וכמובן, תודה רבה מכולנו למזכ"לית הסתדרות המורים, יפה בן דויד –  שניהלה עבורנו מושא ומתן, ובאמת התעקשה על התאמות, שצוינו פה, מאוד מאוד חשובות

יפעת הבר:  ידוע לנו שהיא התעקשה עליהן

יפעת הבר:  זה מאוד חשוב, העבודה שלנו היא ייחודית

יפעת הבר:  היא השיגה לנו הסכם ראוי, הוא מכיר בחשיבות של העבודה שלנו, הוא משווה בינינו לבין שאר המורים

יפעת הבר:        עוד תודה אחת, חשובה וגדולה לא פחות, לוועדה הזאת

יפעת הבר:  ולך היושב-ראש, על פועלך ועל המאמצים שלך

יפעת הבר:  תודה שלא ויתרת עלינו, המורות והמורים והעולות והעולים, והתעקשת וקיימת לא פחות מ-15 ישיבות בעניינו

יפעת הבר:  עכשיו ה-16, הסוגרת מעגל

יפעת הבר:  אנחנו מעריכים מאוד את העשייה שלך למען העולים החדשים ואת התרומה שלך להצלת המפעל הציוני הכל-כך חשוב הזה, של האולפנים הציבוריים

יפעת הבר:  תודה רבה

עודד פורר: תודה

עודד פורר:  ניקולאי

ניקולאי פילימונוב: שמי ניקולאי, אני תלמיד של יפעת

ניקולאי פילימונוב:  כבר לא תלמיד, סיימתי בחודש ינואר

ניקולאי פילימונוב:  יש לי סיפור קצר להגיד על העלייה והלימודים שלי, ואיך זה חשוב בשבילי ובשביל העולים החדשים

ניקולאי פילימונוב:  עליתי בשנה שעברה, ובהתחלה הרגשתי קשה

ניקולאי פילימונוב:  בדרך כלל בגלל העברית, כי לא הבנתי שום דבר ברחוב והיו לי בעיות

ניקולאי פילימונוב:  לא הצלחתי בראיונות עבודה, בתקשורת עם אנשים

ניקולאי פילימונוב:  עבדתי בסופר, בבנייה, והבנתי שקודם כול צריך להתחיל ללמוד עברית כדי להתרגל לחיים החדשים שלי ולהתקדם בעבודה

ניקולאי פילימונוב:  בגדול, להרגיש נוח בציבור

ניקולאי פילימונוב:  קשה לעשות בעצמי, אז ביקשתי ממשרד הקליטה וקיבלתי אולפן אחרי חודשיים

ניקולאי פילימונוב:  זה בסדר

עודד פורר: העברית שלך כולה רק מהאולפן או שהיה לך קצת רקע?     

ניקולאי פילימונוב: לא, לא ידעתי לפני האולפן

ניקולאי פילימונוב:  למדתי שם חצי שנה, ואני ממש שמח שסיימתי את האולפן

עודד פורר: ממש כל הכבוד

ניקולאי פילימונוב: אפשר קצת?     

עודד פורר: בטח

ניקולאי פילימונוב: אני רוצה להסביר על העבודה ועל האפשרויות, כי אני ממש שמח, כי יש לי עכשיו עבודה ואני באזור שלי

ניקולאי פילימונוב:  אני עובד עם דוברי עברית, בחברה מעולה

עודד פורר: איפה אתה גר?     

ניקולאי פילימונוב: ברחובות

ניקולאי פילימונוב:  אני עובד בתל אביב, בפרויקטים

ניקולאי פילימונוב:  אדריכלות, הנדסה ותיאום מערכות

ניקולאי פילימונוב:  אני מתכנן בניינים ומתרגם מסמכי עבודה

ניקולאי פילימונוב:  ואני יכול ללמוד ולהבין את חוק הבנייה, הספר הכחול

ניקולאי פילימונוב:  זה חשוב לי כי אני יכול לדבר, לקרוא ולכתוב, ולהסביר את עצמי בכנסת

ניקולאי פילימונוב:  איזה יופי

שי פירון: מרגש

עודד פורר: כל הכבוד

ניקולאי פילימונוב: אני מקווה שיהיו אותן אפשרויות לכל מי שעושה עלייה - -     

עודד פורר: תודה רבה

עודד פורר:  כל הכבוד

ניקולאי פילימונוב: - - למי שרוצים לעשות משהו בארץ

ניקולאי פילימונוב:  כי זה חשוב גם בשבילנו, בשביל העולים החדשים, וגם למדינת ישראל

עודד פורר: תודה רבה

עודד פורר:  כל הכבוד

טטיאנה (טניה) מזרסקי: בהצלחה רבה לך

עודד פורר: 	יוליה שפיטלניקוב, מלווה עולים

יוליה שפיטלניקוב: שלום לכולם, שמי יוליה שפיטליניקוב, אני עובדת במחלקת הקליטה

יוליה שפיטלניקוב:  אני מלווה עולים ואני עוזרת לעולים חדשים בימים הראשונים שלהם בארץ

יוליה שפיטלניקוב:  אני גם עולה חדשה, אני גם לומדת עברית, ואני ממש מבינה כמה חשוב לדעת עברית

יוליה שפיטלניקוב:  יש איתנו עכשיו קבוצה של עולים חדשים, קבוצה של תלמידים ומורים שלנו

יוליה שפיטלניקוב:  אנחנו רוצים להגיד תודה רבה על פגישות כאלה, זה ממש ממש חשוב

עודד פורר: תודה, תודה רבה

עודד פורר:  אני מקווה שיהיה לכם גם סיור שיעשו לכם בכנסת, זה חשוב מאוד

עודד פורר:  יאיר סמוליאנוב

יאיר סמוליאנוב: בוקר טוב, תודה

יאיר סמוליאנוב:  קודם כול, אני גם חייב להתחיל בשני משפטים על כך שזה באמת אירוע משמח

יאיר סמוליאנוב:  הרבה פעמים רצים בכנסת, וכדומה, מבעיה לבעיה

יאיר סמוליאנוב:  זה באמת אירוע משמח

יאיר סמוליאנוב:  וגם, בשמי ובשם כל העולים שיצא לי ללוות ולדבר איתם בשנה האחרונה, תודה לכל המשרדים: אוצר, חינוך, קליטת עלייה

יאיר סמוליאנוב:  תודה לך, כבוד היושב-ראש, על 15 דיונים קשוחים ומורכבים מאוד, והמון פקקים בבקרים וכדומה

יאיר סמוליאנוב:  אבל זה באמת לא מובן מאליו, תודה על זה

יאיר סמוליאנוב:       אצביע בקצרה ממש על שלוש נקודות מבחינתי, בהקשר לשיח הזה

יאיר סמוליאנוב:  אחת

יאיר סמוליאנוב:  שרי, נגעת בסוגיית הוואוצ'רים והתקציבים

יאיר סמוליאנוב:  דיברתי פה לרגע גם עם חברי ב"נפש בנפש", אנחנו עדיין מקבלים פניות מעולים שמספרים שהם פונים לרשות המקומית ואומרים להם שאין תקציב לוואוצ'רים

שי פירון: זה עדכון מאתמול וזה ייכנס

יאיר סמוליאנוב: הבנתי

עודד פורר: עד אתמול לא היו ואוצ'רים, היום יש

שי פירון: אנחנו השגנו

שי פירון:  כן, לא היו

עודד פורר: אני יכול לעשות דיון פעם בשבוע, בכל פעם שייגמרו – יהיו ואוצ'רים

שי פירון: אני רוצה להגיד שזה ממש לא מובן מאליו, אני חושבת, שמשרד באמת עושה כאלה מאמצים

עודד פורר: הטענות שלי בעניין הזה הן לאוצר, כי אני ביקשתי שההצעה תונח בפני ועדת הכספים כבר לפני, עם הסיפור של הפגרה על כל המשמעויות

עודד פורר:  דניאל, אנחנו מכירים את התהליכים

שי פירון: כן, כי המשרד באמת הפך כל אבן ונתן ממקורותיו הוא

עודד פורר: אם אתם רוצים שאגשר בין שר העלייה וקליטה לשר האוצר – אני לא בטוח שאני צריך להיות המגשר ביניהם

עודד פורר:  אבל באמת, זו פנייה שחשוב שתעבור בוועדת הכספים

עודד פורר:  זה לא כסף שהוא לא בתקציב, הוא בתוך התקציב

עודד פורר:  הסיפור הזה של הוואוצ'רים נגרר סתם בגלל בירוקרטיה, זו רק בירוקרטיה

עודד פורר:       סליחה

עודד פורר:  יאיר, תמשיך

יאיר סמוליאנוב: זה כבר משמח

יאיר סמוליאנוב:       דיברתי על זה גם עם מעוז

יאיר סמוליאנוב:  מאז שזה פורסם, הגיעו כבר 15 פניות ממורות שלטענתן – שוב, קטונתי – עומדות בתנאי הסף ורוצות להיות מורות אולפנים

יאיר סמוליאנוב:  אני יודע שמשרד החינוך עובד על זה, אבל כדי שכשהמורות יסיימו את החופש וכבר יהיה אפשר לקלוט אותן, אני חושב שכל יום כאן הוא קריטי

יאיר סמוליאנוב:  הן מחכות לפנייה ממשרד החינוך, בשביל שאני אוכל להעביר את ה - - -     

מעוז ביגון: את הטלפון שלי אתה מכיר, נכון?     

יאיר סמוליאנוב: לגמרי

מעוז ביגון: תודה

עודד פורר: קודם כול, אני שמח שעברנו מדיונים שבהם מספרים על מורות שרוצות לעזוב, למורות שרוצות להיקלט במערכת, השינוי המשמעותי

יאיר סמוליאנוב: גם זה אירוע משמח מאוד

יאיר סמוליאנוב:      הנקודה האחרונה

יאיר סמוליאנוב:  אני חושב שכל הדיונים שהיו כאן בוועדה גרמו לכולנו – לפחות לי – להבין עוד יותר, עד כמה המענה צריך להיות מענה שלם

יאיר סמוליאנוב:  דיברנו על סוגיית הוואוצ'רים ועל הוראה הפוכה והמורות

יאיר סמוליאנוב:  יש כאן עוד תהליכים שכולנו מכירים

יאיר סמוליאנוב:  סוגיית הסטנדרטיזציה – המבחנים עדיין לא אחידים, והמבחן של מי שמסיים אולפן פרטי לא מוכר בסוף כחלק מהמקצועות וכדומה

יאיר סמוליאנוב:  זה בעיני התהליך האחרון שנשאר בסיפור הזה, כדי באמת לסגור את כל המענה השלם לעולה

יאיר סמוליאנוב:  האולפנים הממלכתיים חשובים מאוד וזה משמח אותי שזה קרה, עכשיו צריך לדאוג לזה שהמענים המשלימים יהיו מספיק - - - ומספיק מתאימים בשביל לסגור את המעגל

יאיר סמוליאנוב:  תודה רבה

עודד פורר: תודה רבה

עודד פורר:  חברת הכנסת מזרסקי

טטיאנה (טניה) מזרסקי: תודה רבה אדוני היושב-ראש

טטיאנה (טניה) מזרסקי:  קודם כול, אני מברכת על ההסכם

טטיאנה (טניה) מזרסקי:  אני מברכת גם את משרד הקליטה, גם את משרד החינוך וקודם כל את המורים והמורות שעובדות ועובדים באולפנים

טטיאנה (טניה) מזרסקי:  זה היה הנושא הראשון שיזמתי עליו דיון בכנסת כשנכנסתי לפני שנתיים, על ההסכם ותנאי השכר של המורים באולפנים

טטיאנה (טניה) מזרסקי:  ב-21 ביולי 2021, אני זוכרת עד היום כי זה היה מאוד מאוד חשוב, זה היה הנושא הראשון שיזמתי עליו דיון

טטיאנה (טניה) מזרסקי:  בוועדת החינוך, כי אז לא פעלה ועדת העלייה והקליטה

טטיאנה (טניה) מזרסקי:  התעקשתי, ואחר כך עשינו שני דיוני המשך ולא התקדמנו

טטיאנה (טניה) מזרסקי:  גם שי הופיע, יפה עצמה לא הגיעה אבל שי השתתף; אני חושבת שגם אתה השתתפת; ד"ר שרי; היו כל מיני גורמים

טטיאנה (טניה) מזרסקי:       טוב שיש כבר התקדמות והסכם "אופק חדש" כבר בתוקף גם למוריי האולפנים

טטיאנה (טניה) מזרסקי:  אבל המשבר עדיין קיים

טטיאנה (טניה) מזרסקי:  למרות שחתמו על הסכם, עדיין צריך לגייס ולהכשיר מורים להיות מורים באולפנים

טטיאנה (טניה) מזרסקי:  אנחנו יודעים שבלי שפה אי-אפשר להתנהל והאוכלוסייה – הציבור של העולים היום השתנה

טטיאנה (טניה) מזרסקי:  בכלל, שיטות ההוראה השתנו

טטיאנה (טניה) מזרסקי:  אני חושבת שיש לבחון -  ד"ר שרי, אני פונה אלייך – לא רק את שיטת ההפעלה של האולפנים, אלא גם את שיטות ההוראה והנגשת החומר לעולים

שי פירון: זה בדיוק מה שאנחנו עושים בימים האלה

טטיאנה (טניה) מזרסקי: כן

טטיאנה (טניה) מזרסקי:  גם הוואוצ'רים

טטיאנה (טניה) מזרסקי:  גם את השיטות של הזכיינים שזכו כבר לפני כמה שנים צריך להתאים,  שתהיינה מודרניות יותר ומתאימות לשנת 2023, שיטות מודרניות

טטיאנה (טניה) מזרסקי:  צריך להתאים את הדוגמאות של הטקסטים והדיאלוגים שמשמשים להוראת העברית

טטיאנה (טניה) מזרסקי:  צריך גם לבחון בכלל את כל הפיתוחים של הוואוצ'רים

טטיאנה (טניה) מזרסקי:  יכול להיות שגם צריך לשנות את התקציב שניתן לזה ולהכניס עוד ספקים, חדשים

טטיאנה (טניה) מזרסקי:  צריך לבחון מחדש את כל העסק הזה לטובת העולים, כי כמה שהם יצליחו יותר וילמדו מהר יותר את השפה – הם יתקדמו יותר בחיים, הם יהיו אזרחים טובים, למופת, הם ישלמו מיסים

טטיאנה (טניה) מזרסקי:  הם פשוט יהיו מרוצים במדינה שלנו, הם ירגישו בבית

שי פירון: אדוני היושב-ראש, אני רק רוצה להגיב לחברת הכנסת

עודד פורר: בקצרה

שי פירון: אמרתי בראשית הדיון שאנחנו עורכים כנס ביום שני, עם כל מוסדות הלימוד, על כל נושא העברית

שי פירון:  ובמקביל, מקדמים את הדברים עליהם דיברת

עודד פורר: תודה

יאיר סמוליאנוב: מעולה, תודה רבה

עודד פורר: חבר הכנסת אלקין

זאב אלקין: תודה רבה אדוני היושב-ראש

זאב אלקין:  אני קודם כל רוצה לברך את משרדי האוצר, החינוך והקליטה, על כך שבסופו של דבר המשבר הזה נפתר

זאב אלקין:  אני רוצה להודות לך על הנחישות, על זה שלא ויתרת

זאב אלקין:  בעיניי זו אחת מהבעיות הכי גדולות בתהליך קליטת העולים בשנה האחרונה בארץ

זאב אלקין:  טוב שההסכם הזה נחתם, זה מגיע למורים וזה עוצר את הפירוק של המערכת

זאב אלקין:       אבל צריך להבין שזה עוד לא פותר את הבעיה, כי נוצר פה תור ארוך שלא יעלם בן רגע

זאב אלקין:  בגדול, מה שיקרה כרגע זה שהעזיבה תיפסק

זאב אלקין:  אני מקווה

זאב אלקין:  ואני מקווה שגם יתחילו לקלוט על התקנים הפתוחים, הקיימים

זאב אלקין:  אגב, לפי מה שדווח לנו, הם לא מעט

זאב אלקין:  יש במערכת לא מעט תקנים מתוקצבים שאני מקווה מאוד שבעקבות ההסכם יתמלאו כמה שיותר מהר ויאפשרו להגדיל את כמות הקבוצות

זאב אלקין:  אבל אין דרך לפתור את בעיית התור בהגדלה משמעותית של כמות הקבוצות, כי אני לא רואה שיש ירידה דרמטית במספרי העולים

זאב אלקין:  ולכן, כדאי מאוד שנמשיך ללוות את הנושא הזה ולראות שאכן מצליחים לצמצם את התור ומגיעים למצב הנורמלי

זאב אלקין:  המצב הנורמלי הוא שהעולה לומד באולפן בחצי השנה הראשונה של השהות שלו בארץ, ולא בחצי השנה השנייה

זאב אלקין:  זה דבר אחד

זאב אלקין:       הדבר השני זה כמובן כל נושא הוואוצ'רים

זאב אלקין:  אני שמח שגם זה הגיע לפתרון, לפחות כרגע

עודד פורר: פתרון ביניים

זאב אלקין: אגב, ברור שכשהתור יתקצר יהיה גם פחות שימוש בוואוצ'רים, כי חלק גדול מהעולים שהשתמשו בוואוצ'רים השתמשו בהם כאלטרנטיבה לאולפן שלא היה

זאב אלקין:  זה יחזור למה שזה היה צריך להיות, או תוכניות לימודי המשך או פתרון למישהו שכבר עובד מהרגע הראשון ולא יכול להיות באולפן סדיר

זאב אלקין:       דבר נוסף בהקשר הזה – העליתי את זה פה מספר פעמים ואני מעלה את זה שוב מול משרד הקליטה – אני חושב שהוגן לאפשר לעולים שניצלו את הוואוצ'ר שלהם לאולפן היסודי, עוד ואוצ'ר

זאב אלקין:  כי בסוף האחריות על המשבר שנוצר - - -     

שי פירון: אנחנו עושים את זה

זאב אלקין: ואוצ'ר שני? לדעתי לא, כי זה עלה פה כמה פעמים ולא קיבלנו תשובה חיובית

עודד פורר: לא, לא

עודד פורר:  הוא מדבר על זה שאם העולה השתמש בוואוצ'ר - - -     

זאב אלקין: בשנה הזאת היו הרבה עולים שהשתמשו בוואוצ'ר שלא למטרה המקורית שלו – שזה בדרך כלל או אולפני המשך או אולפן בשעות ייחודיות, כשהאולפן הרגיל של המדינה לא נתן פתרון – אלא כתחליף לאולפן הבסיסי של המדינה, כי הם פשוט לא רצו לחכות בתור שבעה-שמונה חודשים

שי פירון: עכשיו הם יכולים להירשם, הם זכאים להירשם לאולפן הממשלתי

שי פירון:  הסדר ההפוך

זאב אלקין: אבל בדרך כלל כמות הקבוצות ה - - -     

עודד פורר: זה שלב שבו הם כבר עובדים והם צריכים - - -     

זאב אלקין: יש עם התשובה הזאת שתי בעיות

זאב אלקין:  אחת

זאב אלקין:  כמות הקורסים ברמות המתקדמות באולפנים הממשלתיים היא קטנה

זאב אלקין:  ולכן, אני מניח שהיא לא תוכל להכיל את כל אלה שאני מדבר עליהם

זאב אלקין:  כי בסופו של דבר המטרה העיקרית של האולפן הממשלתי הרגיל של משרד החינוך היא לתת מענה לאולפן הבסיסי בשעות הבוקר

זאב אלקין:  האנשים האלה כבר למדו אולפן בסיסי, הם צריכים קורסים מתקדמים

זאב אלקין:      והבעיה השנייה היא מה שהעיר יושב-ראש הוועדה

שלומית אבינח: סליחה

שלומית אבינח:  זאת אומרת, למשל רופא שלמד באולפן בוואוצ'ר – כי לא היה לו אולפן – לא זכאי עכשיו ללימודי המשך בוואוצ'ר?      

עודד פורר: נכון

זאב אלקין: כן, זה מה שקורה

זאב אלקין:  ולכן, אני חושב שצריך לאפשר באופן ייחודי, לאותם עולים שהשתמשו בוואוצ'ר עבור אולפן בסיסי בגלל שלמדינה לא היה פתרון – כי פה המדינה נושאת באחריות – עוד ואוצ'ר במידה ואין בשבילם פתרון במסגרת אולפן ממשלתי במקום מגוריהם

שי פירון: אשמח להתייחס לזה

זאב אלקין: אני חושב שכרגע, כשהצלחנו לפתור את הבעיה ולתחם אותה, צריך לטפל בהשלכות והנזקים שנוצרו לציבור העולים כתוצאה מהבעיה שנוצרה

זאב אלקין:  זה בעיניי נושא שחשוב מאוד לעשות אותו ולחזור אליו

זאב אלקין:       הנקודה השלישית

זאב אלקין:  אדוני היושב-ראש, אני חושב שהמשבר הזה גם מוכיח שאנחנו צריכים לנסות לראות את הפתרונות האפשריים בצורה מגוונת ורחבה יותר

זאב אלקין:  כמו למשל, לימודים באמצעים טכנולוגיים כאלה או אחרים וכולי

זאב אלקין:  אני לא חושב שצריך לעזוב את זה

עודד פורר: נכון

זאב אלקין: עוד ייקח זמן לפתור את בעיית התור, זה לא יהיה ביום אחד, אפילו לא בטוח שנגיע לכך שהתור יתאפס עד סוף 2023

זאב אלקין:  אני סקפטי מאוד לגבי זה, אני חושב שעדיין נשאר עם תור לא קטן

זאב אלקין:  ובכלל, אני חושב שבתקופה המודרנית צריכים לתת לעולים כמה שיותר פתרונות

זאב אלקין:  לכן, אני חושב שאסור להרפות מההצעות השונות שעלו פה, כמו למשל, שיתוף פעולה בין הסוכנות למשרד הקליטה והצעות אחרות

זאב אלקין:  כי הן לא סותרות את ההסכם אלא להפך, הן רק משלימות אותו

זאב אלקין:  תודה

עודד פורר: תודה

עודד פורר:  תודה חברים, אני רוצה לסכם את הדיון הזה

עודד פורר:  ראשית, לברך על המוגמר

עודד פורר:  זאת אומרת, נתחיל בעניין הזה

עודד פורר:  נברך שסוף-סוף – מוטב מאוחר מאשר אף פעם לא

עודד פורר:  אני חייב לומר שעשיתם את ההסכם הזה במה שנקרא תוספת הזמן

עודד פורר:  אבל יש הסכם בנושא האולפנים בין משרד האוצר, משרד העלייה והקליטה, משרד החינוך, והסתדרות המורים

עודד פורר:  כל מי שלקח חלק בעניין הזה

עודד פורר:  בעיניי זה הסכם דרמטי וחשוב לקבוצה שהוזנחה לאורך שנים ארוכות וקיבלה, אני חושב, את המעמד הראוי לה בתוך מערכת החינוך

עודד פורר:  על זה אני רוצה לברך, גם על התקציב שניתן לטובת העניין וגם על הגמישות שגילו המורים והסתדרות המורים בנושא הזה כדי לייצר קצת יותר גמישות

עודד פורר:  אבל צריך לזכור שזה רק אחד מהצעדים בדרך, כדי לפתור את הבעיה של לימודי העברית

עודד פורר:  התמקדנו בזה בחצי השנה האחרונה, מאחר ובעיני זה היה אולי הנתיב הקריטי והבסיסי ביותר שהמדינה צריכה לפתור

עודד פורר:  אני שמח שזה נפתר

עודד פורר:       בתוך זה אני חייב להודות גם לחברי הוועדה שלקחו חלק בכל הדיונים האלה, וגם לצוות הוועדה ומנהלת הוועדה

עודד פורר:  בכל פעם דחפנו עוד דיון, ועוד פעם יותר מוקדם בבוקר

קריאה: כל הכבוד

עודד פורר: המסירות הזאת של צוות הוועדה, של חברי הוועדה, היא לא סתם

עודד פורר:  ראינו בעניין הזה חשיבות גדולה ואנחנו עדיין רואים בלימודי העברית חשיבות ענקית

עודד פורר:  אי-אפשר יהיה להצליח להתגבר על הפער שנוצר בלי המסירות של המורות והמורים באולפנים

עודד פורר:  אני חושב שעכשיו נוצרה האווירה שמייצרת את המחויבות ההדדית הזאת, כי אם עד עכשיו המורות והמורים הרגישו זנוחים, כאלה שלא רוצים אותם, אני חושב שעכשיו אנחנו נגיע למגמה הפוכה ונראה פה הרבה מאוד מסירות וגמישות, אפילו מתוך המערכת

עודד פורר:  צריך לדעת לנצל אותה

עודד פורר:   אני מסכים עם מה שאמר חבר הכנסת אלקין, זה לא גל, זה סוג של צונאמי

עודד פורר:  צונאמי זה גל שעולה גבוה ונשאר לאורך זמן ולא יורד

עודד פורר:  זה בערך המצב שאנחנו נהיה בו בשנתיים האלה, כי אם היינו רגילים לטפל ב-30,000 עולים בשנה, בשנה שעברה היו כ-75,000 עולים

עודד פורר:  אנחנו צפויים למספרים דומים בשנה הזו

עודד פורר:  זאת אומרת שהגענו למצב שאנחנו בפי שניים וחצי בשנה וזה נמשך לעוד שנה

עודד פורר:  זאת אומרת, אנחנו גוררים פה עוד ועוד פערים שהם פערי כוח אדם

עודד פורר:  כוח האדם שיש באולפנים, בהנחה שהוא יהיה בתפוסה המלאה שלו, זהה למה שהיה לפני שלוש שנים, כשהיינו במספרים של 30,000 עולים

עודד פורר:  ולכן, חייבת להיות פה התגייסות של כל המערכת וחייבים לראות פה הרבה מאוד פתרונות שהם פתרונות הוליסטיים

עודד פורר:       יש פה עוד שלושה נושאים שאנחנו נתמקד בהם

עודד פורר:  אתם לא נפרדים ממני, אנחנו נמשיך להיפגש פה על בסיס קבוע עד שיפתרו עוד שלוש סוגיות מרכזיות

עודד פורר:  הראשונה, שהיא בירוקרטית ובעיניי, היא פשוטה – אני אומר את זה למשרד הקליטה, זה יצא בסיכום הדיון ויועבר לשר – אנחנו מצפים שמי שהשתמש בוואוצ'ר שלו בשנה האחרונה במקום אולפן שלב ראשון, יהיה זכאי לוואוצ'ר נוסף כדי לקבל את הלימודים המשלימים

עודד פורר:  כי בסופו של דבר אין סיבה שהוא יפגע ביכולת שלו לרכוש עברית טובה יותר, ובעצם ביכולת ליהנות מהוואוצ'רים האלה באופן בו הם היו אמורים לשמש

עודד פורר:  הם לא היו אמורים לשמש כפתרון לאולפן א', זו אמירה חד-משמעית בעניין

עודד פורר:  אני יודע שיש לזה משמעויות תקציביות אבל אין מה לעשות, שנה שלמה היה פה משבר

עודד פורר:  מי שלא היה לו אולפן – צריך לקבל את האפשרויות האלה

עודד פורר:      הסוגייה השנייה היא ההכרה במבחנים – אני אומר את זה למשרד החינוך ולמשרד הקליטה – אנחנו נעשה על זה דיון ייעודי ספציפי

עודד פורר:  צריכה להיות סטנדרטיזציה, מבחן אחד ברור

עודד פורר:  עברת אותו? אתה מקבל את כל אפשרויות התעסוקה שלך

עודד פורר:  אגב, גם אם לא למדתי – לא באולפן א' ולא באולפן ואוצ'ר ולא בכלום – אם אני יודע עברית, אני יודע עברית

עודד פורר:  זה לא משהו שמחייב אותי לעבור קורס, אני לא חייב לעבור קורס כשאני לא צריך

עודד פורר:  ולכן, זה נושא קריטי מאוד

עודד פורר:       הסוגייה השלישית היא נושא המבנים והאפשרות לתת מענה שהוא באמת מענה ראוי מבחינת הבינוי

עודד פורר:       אלה הנושאים שאנחנו נמשיך לעסוק בהם ונמשיך להיפגש עליהם בתקופה הקרובה

עודד פורר:  ועדיין, גם בתוך זה, תקופת הקיץ –  אפשר לחייך קצת, להגיד: יופי, סיימנו משהו שהוא מאוד מאוד חשוב

עודד פורר:  אבל שלא תחשבו שבזה נפתרו כל הבעיות

עודד פורר:  נפתרה בעיה אחת משמעותית, יש לנו עוד שורה ארוכה של בעיות שנעבוד כדי לפתור אותן ואני מצפה לשיתוף פעולה מכולם פה לטובת העניין הזה

עודד פורר:  תודה רבה לכל מי שלקח חלק בתהליך, הישיבה נעולה